Alueiden komitean lausunto aiheesta "Ehdotus: neuvoston päätös Euroopan vammaisten teemavuodesta 2003"



Virallinen lehti nro C 107 , 03/05/2002 s. 0108 - 0110



Alueiden komitean lausunto aiheesta "Ehdotus: neuvoston päätös Euroopan vammaisten teemavuodesta 2003" (2002/C 107/31) ALUEIDEN KOMITEA, joka ottaa huomioon ehdotuksen neuvoston päätökseksi Euroopan vammaisten teemavuodesta 2003 (KOM(2001) 271 lopullinen - 2001/0116 COD) ottaa huomioon neuvoston 2. heinäkuuta 2001 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. kesäkuuta 2001 tekemän päätöksen antaa lausunnon valmistelu valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi, ottaa huomioon vuonna 1993 annetun YK:n julistuksen vammaisten oikeuksista sekä YK:n yleisohjeet vammaisten yhtäläisten mahdollisuuksien saavuttamisesta (hyväksytty Yhdistyneiden kansakuntien yleiskokouksen 48. istunnossa, päätöslauselma 48/96 ja liite, 20. joulukuuta 1993 - http://www.un.org/esa/socdev/enable/dissre00.htm), ottaa huomioon neuvoston 20. joulukuuta 1996 antaman päätöslauselman vammaisten yhtäläisistä mahdollisuuksista(1), ottaa huomioon neuvoston 17. kesäkuuta 1999 antaman päätöslauselman vammaisten yhtäläisistä työllisyysmahdollisuuksista(2), ottaa huomioon neuvoston 27. marraskuuta 2000 antaman direktiivin yhtäläistä kohtelua työssä ja ammatissa koskevista yleisistä puitteista sekä syrjinnän torjumista koskevan yhteisön toimintaohjelman(3), ottaa huomioon huhtikuussa 2000 antamansa lausunnon syrjinnän torjumisesta (CdR 513/1999 fin)(4), ottaa huomioon joulukuussa 2000 antamansa lausunnon aiheesta "Esteetön Eurooppa vammaisille" (CdR 301/2000 fin)(5), ottaa huomioon Euroopan parlamentin päätöslauselman aiheesta "Esteetön Eurooppa vammaisille" (A5-0084/2001), ottaa huomioon alueiden komitean työvaliokunnan 3. huhtikuuta 2001 pitämän kokouksen, jossa päätettiin laajentaa yhtäläisiä mahdollisuuksia AK:ssa koskeva toimintaohjelma kattamaan kaikki perustamissopimuksen 13 artiklassa mainitut ryhmät, jotta sihteeristön koostumus heijastaisi paremmin toimielimen edustaman eurooppalaisen yhteiskunnan monimuotoisuutta, ottaa huomioon valiokunta 5:n syyskuun 10. päivänä 2001 hyväksymän lausuntoluonnoksen CdR 282/2001 rev., jonka esittelijä oli Keith Brown (UK, EA), Clackmannanshiren aluevaltuuston puheenjohtaja sekä katsoo, että - yhtäläiset mahdollisuudet ovat yksi alueiden komitean ensisijaisista poliittisista päämääristä - ehdotettu Euroopan vammaisten teemavuosi 2003 juhlistaisi vammaisten oikeuksia koskevan YK:n julistuksen kymmenettä vuosipäivää - suuren yleisön keskuudessa vallitseva tietoisuuden ja ymmärryksen puute vammaisuudesta on vammaisten täysimittaisen ja tasavertaisen yhteiskuntaan osallistumisen pahin este - huhtikuussa 2001 tehty Eurobarometri-kyselytutkimus osoitti, että suurin osa EU:n kansalaisista haluaa lisätä toimia vammaisten integroimiseksi paremmin yhteiskuntaan ja 66 prosenttia 15 jäsenvaltion EU:n vastaajista katsoo, että paikallisyhteisöillä on todellinen vastuu julkisten tilojen tekemisestä vammaisystävällisemmiksi - paikallis- ja alueyhteisöt ovat tärkeässä asemassa kasvattajina, työnantajina, palveluntoimittajina, tavaroiden ja palvelujen hankkijoina, mielipiteenmuokkaajina, innovaatioiden edistäjinä ja parhaiden käytäntöjen osoittajina - teemavuoden hallintoa ja rahoitustukea saavien hankkeiden valintaa valvovat kansalliset koordinointielimet; Euroopan komission suunnitelmien mukaan elimet koostuvat "asiaan liittyvien ministeriöiden, vammaisjärjestöjen ja yhteiskunnan keskeisten osa-alueitten edustajista", mutta eivät välttämättä paikallis- ja aluehallinnon edustajista - rasisminvastaisen teemavuoden arviointiraportissa todettiin, että menestyksekkäästi toteutetun teemavuoden olisi annettava lähtökohta ja perusta tulevalle pitkäaikaiselle toiminnalle; menestyksen avain on, että teemavuoden Euroopan tason dynamiikkaa täydennetään vastaavilla toimenpiteillä jäsenvaltioissa; teemavuoden menestys riippuu näin ollen ennen muuta Euroopan, jäsenvaltioiden, alue- ja paikallistason kumppanien tahdosta ja kyvystä toimia aktiivisesti vuoden hyväksi; eräiden kansainvälisten teemavuosien yhteydessä saatujen kokemusten mukaan on olennaista varmistaa, että kaikki sidosryhmät osallistuvat vuoden valmisteluihin ja toteutukseen; paikallis- ja alueyhteisöjen ja vammaisia edustavien elinten täysimittainen ja aktiivinen osallistuminen on tämän vuoksi keskeisen tärkeää - vammaiset ovat aliedustettuina alueiden komitean jäsenistössä, poliittisissa viroissa ja sihteeristössä, hyväksyi 14. ja 15. marraskuuta 2001 pitämässään 41. täysistunnossa (marraskuun 15. päivän kokouksessa) yksimielisesti seuraavan lausunnon. Alueiden komitea 1. toistaa sitoutuneensa edistämään tasavertaisuutta ja tässä tapauksessa vammaisten tasavertaisia oikeuksia, joita se pitää ihmisoikeuskysymyksenä. 2. ilmaisee tyytyväisyytensä ehdotukseen Euroopan vammaisten teemavuodesta 2003 ja toistaa näkemyksensä(6), jonka mukaan näin korostetaan sitä tärkeää ja aktiivista roolia, joka vammaisilla voi Euroopan unionissa olla, ja tuodaan paremmin esiin heidän ongelmiaan. Teemavuoden tulisi olla osa yksityiskohtaista strategiaa, jolla lisätään tietoisuutta vammaisten tarpeista ja edistetään osaltaan heidän integroitumistaan talous- ja yhteiskuntaelämään. 3. katsoo, että 12 miljoonaa EUR, jotka jaetaan 15 jäsenvaltiossa toteutettaviin toimiin, on liian pieni summa, varsinkin kun vammaisten osallistuminen lisää huomattavasti toimien kustannuksia, sillä heille on taattava yhtäläiset osallistumismahdollisuudet (henkilökohtaiset avustajat, viittomakielitulkkaus, helppolukuinen tiedotusmateriaali, vammaisille sopivien kokoustilojen ja hotellihuoneiden korkeampi hinta jne.). 4. kehottaa komissiota tekemään osana teemavuotta vammaisia koskevan direktiiviehdotuksen, joka on yhdenmukainen äskettäin annetun rotua ja etnistä alkuperää koskevan direktiivin kanssa. 5. kannattaa Euroopan parlamentin ehdotusta jatkaa teemavuoden työtä erityisellä vammaisia koskevalla toimintaohjelmalla vuonna 2004. 6. katsoo, että teemavuosi tarjoaa erinomaisen mahdollisuuden lisätä suuren yleisön tietoisuutta ja ymmärrystä vammaisuudesta ja parantaa paikallis- ja aluetason sidosryhmien suhteita. 7. katsoo, että kaikkien tärkeimpien sidosryhmien - myös alue- ja paikallishallinnon - tulee osallistua kansallisiin koordinointielimiin. 8. kannattaa alueellisten koordinointielinten perustamista keinona kehittää paikallisia ja alueellisia kumppanuuksia. 9. kannustaa paikallis- ja alueyhteisöjä osoittamaan sitoutumisensa teemavuoteen myöntämällä varoja teemavuoden toimiin kuuluvien paikallisten vammaishankkeiden rahoittamiseksi. Erityistä vaivaa on nähtävä vakavasti vammaisten ja monivammaisten henkilöiden osallistumisen mahdollistamiseksi. 10. aikoo tutkia, miten paikallis- ja alueyhteisöt voivat tehdä suoraa yhteistyötä paikallisten vammaisjärjestöjen kanssa teemavuoden tarjoamia mahdollisuuksia hyödyntäen sellaisten toimien kehittämiseksi, joilla edistetään YK:n yleisohjeiden noudattamista paikallis- ja aluetasolla. 11. katsoo, että teemavuosi tarjoaa paikallis- ja alueyhteisöille erinomaisen tilaisuuden tutkia parhaita käytäntöjä työnantajina (yhtäläisten mahdollisuuksien hyvät käytännöt), palveluntoimittajina (koulutus) ja edustuseliminä (vammaisten poliittisen osallistumisen edistäminen), ja kehottaa komissiota tekemään tai teettämään tällaisen tutkimuksen. 12. aikoo järjestää vuonna 2003 yhteistyössä vammaisten eurooppalaisen foorumin kanssa julkisen kuulemisen tai konferenssin vammaispolitiikasta tiivistääkseen Euroopan vammaisjärjestöjen ja paikallis- ja alueyhteisöjen suhteita. 13. ehdottaa paikallis- ja aluehallinnon tärkeän roolin vuoksi, että AK:n puhujia ja edustajia kutsutaan mukaan teemavuoteen liittyvään koko yhteisöä koskevaan toimintaan. 14. kehottaa sekä neuvostoa (joka on nimittävä viranomainen) että jäsenvaltioita ja muita nimitysprosessiin osallistuvia elimiä parantamaan AK:n jäsenistön edustavuutta seuraavalla toimikaudella, joka kattaa myös Euroopan vammaisten teemavuoden. 15. kehottaa kaikkia EU:n toimielimiä laatimaan vammaisia koskevia henkilöstö-, perusrakenne- ja toimitilapolitiikan (helppokulkuisuus) sekä työmarkkinoiden, koulutuksen ja yhteistyömuotojen toimintasuunnitelmia ja ehdottaa, että toimielimet esittävät vuosittain yhteisen kertomuksen niiden saavuttamasta edistyksestä tässä asiassa. Komitea antaa pääsihteerinsä tehtäväksi ottaa yhteyttä muihin toimielimiin tämän prosessin käynnistämiseksi sekä sisällyttää vammaiset yhtäläisiä mahdollisuuksia AK:ssa koskevaan toimintaohjelmaan työvaliokunnan 3. huhtikuuta 2001 esittämän pyynnön mukaisesti. 16. toistaa AK:n työvaliokunnalle esittämänsä kehotuksen(7) perustaa valiokuntien välinen tasa-arvoasioita käsittelevä työryhmä, jonka toiminta kattaa perustamissopimuksen 13 artiklassa mainitut alat, tai jokin muu vastaava elin. Bryssel 15. marraskuuta 2001. Alueiden komitean puheenjohtaja Jos Chabert (1) EYVL C 12, 13.1.1997. (2) EYVL C 186, 2.7.1999, s. 3. (3) Neuvoston direktiivi 2000/78/EY sekä neuvoston päätöksellä 2000/750/EY perustettu yhteisön ohjelma, jolla tuetaan ja täydennetään yhteisön ja jäsenvaltioiden lainsäädäntötoimia. EYVL L 303, 2.12.2000, s. 16 ja 23. (4).EYVL C 226, 8.8.2000, s. 1. (5) EYVL C 144, 16.5.2001, s. 67. (6) CdR 301/2000. (7) CdR 301/2000.